**logica singurătății**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mi-e cam frig în camera ta

obscură

plină cu rafturi de tăceri

ar fi mai bine dacă mi-ai sta alături

lângă veioză

și te-ai uita înăuntrul meu

să-mi spui ce-am mai citit

despre incertitudini

să-mi spui și mie cine sunt

de ce-mi sunt mie însumi

necunoscut

și chiar dacă nu-mi spui nimic

măcar învelește-mă pe picioare

cu absența gândurilor tale

și inventează tu

un străin de sine

așa cum sunt eu

care stă în coatele tocite

de evidență

pe pervazul lumii

uitându-se la idealuri trecătoare

la păsări fără țintă

și la toate visele mocnite

care se grăbesc frenetic

să apună în ele însele

și spune-i lui cum ar putea să iasă

dintr-o piatră

ca să intre

în logica singurătății